અમદાવાદના ડ્રાઇવ-ઇન થિયેટરમાં ચાઇનીઝ ભેળની મોજ માણતાં માણતાં તમે કોઈ કંટાળાજનક ફિલ્મ જોઈ રહ્યા હો કે રાતના સમયે મુસાફરી કરતી વખતે કોઈ હાઇવે હોટલ પર ઊભા રહ્યા હો કે પછી ગામડામાં ખેતરમાં રાત ગાળવાનો મોકો મળ્યો હોય તો તમારી સાથે ક્યારેક એવું બન્યું હશે કે આકાશમાં એકદમ તેજ પ્રકાશિત, પ્લેન જેવું કંઈક પ્રમાણમાં ઠીક ઠીક ઝડપથી પસાર થતું જોઈને તમે નવાઈ પામ્યા હશો! પહેલી નજરે પ્લેન જેવું લાગે, પણ પ્લેનની જેમ એની લાઇટ લબૂક-ઝબુક ન થતી હોય, પ્લેન એટલું ઊંચું પણ ન હોય અને તારો હોય તો આટલી ઝડપે ખસતો ન હોય.